মামলার বাদী ওই গৃহবধূ জানান, তিনি গত ৯ আগস্ট নারুয়া বাজারের বেসরকারি সংস্থা ব্র্যাক অফিস থেকে কিস্তিভিত্তিক ঋণের ৫০ হাজার টাকা উত্তোলন করেন। সেখান থেকে নিজবাড়ি ফেরার উদ্দেশ্যে একটি মসজিদের সামনে পৌঁছান। এ সময় সিরাজ মণ্ডলের নেতৃত্বে আসামিরা তাঁকে জোর করে একটি সাদা রঙের মাইক্রোবাসে তুলে রাজধানী ঢাকায় নিয়ে যান। পরে তাঁকে একটি ঘরে দুই দিন আটকে রেখে সিরাজ মণ্ডল ও তাঁর এক সহযোগী ধর্ষণ করেন। এতে তিনি অসুস্থ হয়ে পড়েন। ১১ আগস্ট রাত ৯টার দিকে তাঁকে সিরাজ তাঁর আরেক সহযোগী মোক্তার হোসেনের বালিয়াকান্দির নবাবপুর ইউনিয়নের বড়হিজলী গ্রামের বাড়িতে এনে তোলেন। এ বাড়িতে অবস্থানের খবর পেয়ে তাঁর (গৃহবধূ) অভিভাবকরা এসে তাঁকে উদ্ধার করেন। এ ঘটনায় তিনি ১৪ আগস্ট রাজবাড়ী নারী ও শিশু নির্যাতন দমন ট্রাইব্যুনালে আসামিদের বিরুদ্ধে ধর্ষণ ও এতে সহায়তা করার একটি মামলা করেন।